O‘n yillarcha oldin Orziqul Ergashning bir mo‘jaz hikoyasi sahnalashtirilib, ekranda namoyish qilingan edi. Uning mazmuni shunday: Bekatda ulov kutib turgan kampir va uning nevarasi oldiga qimmatbaho mashina kelib to‘xtaydi. Ruldagi basavlat yigit onaxondan qayoqqa borishlarini so‘raydi. Iymanib-qimtinib turishlariga qaramasdan ikkalovini mashinasiga chiqaradi va suhbat asosida nevarasining mazasi yo‘qligini, uni do‘xtirga olib ketayotganini, qizning ota-onasi baxtsiz hodisa tufayli o‘tib ketishganini bilgan yigit ularni tanish do‘xtiriga olib boradi. Kampirning “hay-hay”iga qaramasdan, barcha dori-darmonlarning pulini o‘zi to‘laydi va qo‘yarda-qo‘ymay uylarigacha olib boradi. Xayrlashayotganda kampirga telefonini berib, qachon yordam kerak bo‘lsa bemalol, tortinmasdan telefon qilishini aytadi. Ezgulik mavzusidagi go‘zal ko‘rinish bu!